ประกาศกระทรวงการคลัง เรื่อง  การอนุญาตให้บริษัทเงินทุนประกอบธุรกรรม Credit Default Swaps

ประกาศกระทรวงการคลัง

ประกาศกระทรวงการคลัง
เรื่อง 
การอนุญาตให้บริษัทเงินทุนประกอบธุรกรรม
Credit Default Swaps

อาศัยอำนาจตามความในมาตรา ๒๐ (๖) วรรคหนึ่ง แห่งพระราชบัญญัติการประกอบธุรกิจเงินทุน ธุรกิจหลักทรัพย์
และธุรกิจเครดิตฟองซิเอร์ พ.ศ.
๒๕๒๒
ซึ่งแก้ไขเพิ่มเติมโดยพระราชกำหนดแก้ไขเพิ่มเติมพระราชบัญญัติการประกอบธุรกิจเงินทุน
ธุรกิจหลักทรัพย์ และธุรกิจเครดิตฟองซิเอร์ พ.ศ. ๒๕๒๒ (ฉบับที่
๒) พ.ศ. ๒๕๒๘
รัฐมนตรีว่าการกระทรวงการคลังอนุญาตให้บริษัทเงินทุนประกอบธุรกรรม Credit
Default Swaps โดยมีเงื่อนไขและขอบเขตการทำธุรกรรม
ดังต่อไปนี้

ข้อ ๑ ธุรกรรม Credit Default Swaps หมายถึง
การซื้อขายข้อตกลงที่รับประกันความเสี่ยงด้านเครดิตของสินทรัพย์อ้างอิงที่กำหนดไว้
โดยผู้ซื้อตกลงที่รับประกันความเสี่ยงด้านเครดิตของสินทรัพย์อ้างอิงที่กำหนดไว้
โดยผู้ซื้อตกลงจะจ่ายเงินค่าธรรมเนียมให้แก่ผู้ขายและผู้ขายตกลงจะจ่ายเงินตามจำนวนที่ตกลงไว้เมื่อเกิด
Credit Event ขึ้น

ข้อ ๒ บริษัทเงินทุนประกอบธุรกรรม Credit Default Swaps ในฐานะผู้ซื้อเพื่อป้องกันความเสี่ยงด้านเครดิตของสินทรัพย์อ้างอิงที่อาจจะเกิดความเสียหายแก่ตน
หรือในฐานะผู้ขาย Credit Default Swaps ให้แก่ลูกค้าที่มีภาระความเสี่ยงด้านเครดิตของสินทรัพย์อ้างอิงนั้น

ข้อ ๓ การซื้อ Credit Default Swaps ที่สินทรัพย์อ้างอิงระบุจำนวนเงินเป็นสกุลเงินตราต่างประเทศ
ให้ทำธุรกรรมกับสถาบันการเงินในประเทศที่มีใบอนุญาตประกอบธุรกิจปัจจัยชำระเงินต่างประเทศเท่านั้น
ทั้งนี้ ไม่อนุญาตให้บริษัทเงินทุนขาย Credit Default Swaps ที่สินทรัพย์อ้างอิงระบุจำนวนเงินเป็นสกุลเงินตราต่างประเทศ

ข้อ ๔ การซื้อ Credit Default Swaps ที่สินทรัพย์อ้างอิงระบุจำนวนเงินเป็นสกุลเงินบาทให้ทำกับธนาคารพาณิชย์ในประเทศ
และบริษัทเงินทุนในประเทศเท่านั้น

ข้อ ๕ ไม่อนุญาตให้บริษัทเงินทุนซื้อขาย Credit Default Swaps
กับผู้มีถิ่นที่อยู่นอกประเทศ

ข้อ ๖ การทำธุรกรรม Credit Default Swaps ในประกาศนี้ไม่รวมถึงการทำธุรกรรม Credit
Default Swaps ที่มีสินทรัพย์อ้างอิงเป็นตราสารที่นับเข้าเป็นเงินกองทุนของสถาบันการเงินผู้ซื้อ
Credit Default Swaps เอง
และการทำธุรกรรม Credit Default Swaps ที่มีสินทรัพย์อ้างอิงเป็นกลุ่มของสินทรัพย์ เว้นแต่จะได้รับอนุญาตจากธนาคารแห่งประเทศไทยเป็นการเฉพาะกรณี

ข้อ ๗ บริษัทเงินทุนผู้ขาย Credit Default Swaps ต้องมีการวิเคราะห์สินทรัพย์อ้างอิงและผู้ออกสินทรัพย์อ้างอิงนั้นและปฏิบัติตามพิธีการพิจารณาอนุมัติสินเชื่อโดยถี่ถ้วน
พร้อมทั้งมีการจัดเก็บเอกสารหลักฐาน
การสอบทานและดูแลเสมือนหนึ่งเป็นการให้สินเชื่อแก่ผู้ออกสินทรัพย์อ้างอิงโดยตรง

ข้อ ๘ บริษัทเงินทุนที่จะทำธุรกรรม Credit Default Swaps ไม่ว่าจะเป็นผู้ซื้อหรือผู้ขายจะต้องมีความรู้ความเข้าใจในลักษณะธุรกรรมและความเสี่ยงที่เกี่ยวข้องเป็นอย่างดี
ต้องมีการกำหนดนโยบายเกี่ยวกับการทำธุรกรรม Credit Default Swaps และการบริหารความเสี่ยงที่เกี่ยวข้องไว้อย่างชัดเจนและเป็นลายลักษณ์อักษร
และจะต้องได้รับการความเห็นชอบจากคณะกรรมการบริษัท
รวมทั้งการเปลี่ยนแปลงนโยบายจะต้องได้รับความเห็นชอบจากคณะกรรมการบริษัทก่อนทุกครั้ง

ข้อ ๙ บริษัทเงินทุนที่จะทำธุรกรรม Credit Default Swaps จะต้องมีบุคลากรที่มีความรู้ความสามารถและระบบการบริหารความเสี่ยงที่มีประสิทธิภาพซึ่งพร้อมที่จะรองรับการทำธุรกรรม
Credit Default Swaps รวมทั้งจะต้องมีการรายงานข้อมูลต่อผู้บริหารระดับสูงและคณะกรรมการอย่างสม่ำเสมอ

ข้อ ๑๐[๑]
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป

ประกาศ ณ วันที่ ๑๒ เมษายน พ.ศ. ๒๕๔๖
ร้อยเอก สุชาติ  เชาว์วิศิษฐ
รัฐมนตรีว่าการกระทรวงการคลัง

สุภาพร/พิมพ์
๑๐ กรกฎาคม ๒๕๔๖

นิลวรรณ/ปาจรีย์
ผู้จัดทำ
๑๖ กรกฎาคม ๒๕๔๖

[๑]รก.๒๕๔๖/พ๔๗ง/๖/๒๓ เมษายน ๒๕๔๖